Kymenlaakso

"Aika joutuu, vaan ei joudu mies", Valkeala

Muuan Valkealan Saarennon kylän isännistä oli Lappajärven  rannalla kyntämässä  peltoa, kun hän kuuli järveltä äänen, joka sanoi:

- Ai, ai, aika joutuu, vaan ei mies!

Sama toistui pienin väliajoin kolme kertaa. Kyntäjä aavisti, että jotain kummallista tulisi  pian tapahtumaan.

Puolta tuntia myöhemmin käveli kovin kuumissaan oleva mies pitkin maantietä ja järven rantaan tullessaan alkoi riisua vaatteitaan mennäkseen uimaan. Silloin kyntäjä asteli matkamiehen luo ja varoitti:

 - Nyt on vaara lähellä!

Haltija on kolmasti huutanut järvestä:

"Aika joutuu, vaan ei joudu mies".

Matkustavainen ei kuitenkaan saanut rauhaa, vaan hänen piti saada edes pestä hiki kasvoiltaan järvessä.

Kyykistyessään kasvoja pesemään hän äkkiä horjahti kasvoilleen järveen. Kun kyntömies sai matkustavaisen vedettyä järvestä, tämä oli kuollut. Haltija oli ottanut uhrinsa.

Tarinan tapahtumapaikka on Valkealan kirkonkylän länsipuolella vanhan maantien varrella. Se näkyy vain peruskartassa.

**MUITA VASTAAVIA TARINOITA:**

Tarinoita matkustavaisesta, jota järven vetehinen odottaa uhrikseen, tunnetaan paristakymmenestä paikasta eri puolilta Karjalaa, Uuttamaata, Hämettä ja Satakuntaa. Muut kuoleman enteet kuten ruumisarkun lautojen kolina, arkunnaulojen taonta, virrenveisuu, linnun lento talon ikkunaan yms. ovat yleisiä tarina-aiheita kaikkialla Suomessa.